
भारत सरकार
विधि और न्याय मंत्रालय
विधायी विभाग
राज्य सभा
तारांकित प्रश्न सं. 340
जिसका उत्तर सोमवार, 17 दिसंबर, 2012 को दिया जाना है
इलेक्ट्रॉनिक वोटिंग मशीनों की छेड़छाड़ की
सम्भाव्यता
*340. श्री बीरेन्द्र प्रसाद वैश्य : 
क्या विधि और न्याय मंत्री यह बताने की कृपा करेंगे कि : 
(क) क्या सरकार को निर्वाचन आयोग द्वारा प्रयोग में लाई जाने वाली इलेक्ट्रॉनिक वोटिंग मशीनों (ईवीएम) के साथ छेड़छाड़ की संभाव्यता के संबंध में विभिन्न राजनैतिक दलों, संगठनों और व्यक्तियों द्वारा की गई शिकायतों की जानकारी है ;
(ख) यदि हां, तो तत्संबंधी ब्यौरा क्या है और उन्हें छेड़छाड़-रोधी बनाए जाने के लिए क्या कार्रवाई की गई है ;
(ग) क्या निर्वाचन आयोग मौजूदा इलेक्ट्रानिक वोटिंग मशीनों (ईवीएम) में सुधार करके भारत में इलेक्ट्रॉनिक मतदान प्रणाली को और पारदर्शी बनाने की योजना बना रहा है ; और
(घ) यदि हां, तो की गई कार्रवाई का ब्यौरा क्या है और इसे कब तक कार्यान्वित किया जाएगा ?

उत्तर

विधि और न्याय मंत्री (डा. अश्वनी कुमार)
(क) से (घ)  :  एक विवरण सदन के पटल पर रख दिया गया है ।  

राज्य सभा तारांकित प्रश्न संख्या 340, जिसका उत्तर 17 दिसंबर, 2012 को दिया जाना है,    के भाग (क) से (घ) के उत्तर में निर्दिष्ट विवरण

(क) से (घ)  :  जी हां । निर्वाचन आयोग द्वारा यथासूचित शिकायतों के ब्यौरे उपाबंध के रूप में संलग्न हैं । निर्वाचन आयोग ने यह पाया है कि ये शिकायतें गलत और आधारहीन हैं, और आयोग का पूर्णरूप से यह समाधान हो गया है कि उसके द्वारा उपयोग की गई इलेक्ट्रानिक मतदान मशीने पूर्णरूप से छेड़छाड़ रोधी हैं ।
	निर्वाचन आयोग ने राजनैतिक दलों के अनुरोध पर इलेक्ट्रानिक मतदान मशीन (ईवीएमस) विनिर्माताओं अर्थात् मैसर्स भारत इलेक्ट्रानिक लिमिटेड और मैसर्स इलेक्ट्रानिक्स लिमिटेड आफ इंडिया कारपोरेशन से वृहतर पारदर्शिता के हित में ईवीएम में मतदाता प्रमाणनीय कागजपत्र संपरीक्षा अनुगमन (वीवीपीएटी) विकसित करने के लिए कहा है । ईवीएम विनिर्माता इस पर कार्य कर रहे   हैं । तथापि, कोई समय-सीमा बताना संभव नहीं है ।


उपाबंध
राज्य सभा तारांकित प्रश्न संख्या 340, जिसका उत्तर 17 दिसंबर, 2012 को दिया जाना है,    के भाग (क) से (घ) के उत्तर में निर्दिष्ट उपाबंध

1.	भारतीय कम्युनिस्ट पार्टी (मार्क्सवादी) और भारतीय कम्युनिस्ट पार्टी के कुछ नेताओं की भी इलेक्ट्रानिक मतदान मशीन (ईवीएम) सहित विभिन्न मुद्दों पर चर्चा करने के लिए क्रमशः 7 सितंबर, 2009 और 5 अक्तूबर, 2009 को बैठक हुई थी । निर्वाचन आयोग, तकनीकी विशेषज्ञ समिति, ईवीएम की विनिर्माता फर्मों के इंजीनियर ने प्रदर्शन के माध्यम से उनको यह स्पष्ट किया था कि इन मशीनों को किसी जोड़तोड़ या छेड़छाड़ से उन्मुक्त बनाते हुए विनिर्माण के प्रक्रम से लेकर मतदान केंद्र में अविचारित आबंटन किए जाने तक अनेक तकनीकी और प्रशासनिक सुरक्षोपाय अनुप्रयुक्त किए जा रहे हैं ।
2.  	इसके अतिरिक्त श्री वी.वी.राव और जन चैतन्य वेदिका (आंध्र प्रदेश का एक गैर सरकारी संगठन) के तीन अन्य व्यक्तियों द्वारा माननीय उच्चतम न्यायालय के समक्ष रिट याचिकाएं, माननीय मद्रास उच्च न्यायालय के समक्ष पीएमके पार्टी के श्री जी.के.मणि द्वारा भी रिट याचिकाएं फाइल की गईं थीं । माननीय बम्बई उच्च न्यायालय और माननीय मध्य प्रदेश उच्च न्यायालय (जबलपुर न्यायपीठ) के समक्ष भी निर्वाचनों में इलेक्ट्रानिक मतदान मशीनों के उपयोग के बारे में प्रश्न उठाते हुए और ईवीएम से छेड़छाड़ के बारे में अभिकथन करते हुए याचिकाएं फाइल की थीं । माननीय उच्चतम न्यायालय तथा बम्बई और मद्रास उच्च न्यायालयों ने याचियों को निदेश किया है कि वे आयोग से अनुरोध करें । तदनुसार, वे सभी याची, जिनमें मध्य प्रदेश उच्च न्यायालय के समक्ष याची भी सम्मिलित हैं, ईसीआई-इवीएम की अधिकथित छेड़छाड़ की संभावना का प्रदर्शन करने के लिए आयोग में आमंत्रित किए गए थे । माननीय उच्चतम न्यायालय और माननीय मद्रास उच्च न्यायालय के समक्ष माननीय याचियों ने आयोग का क्रमशः दो बार और एक बार दौरा किया था । अभी तक वे ईसीआई-ईवीएम की अधिकथित छेड़छाड की संभाव्यता के बारे में अपने आरोप को किसी रीति में प्रदर्शन करने के लिए समर्थ नहीं हुए हैं ।
3. 	सुश्री जयललिता, महासचिव आल इंडिया अन्ना द्रविड़ मुनेत्र कज़गम (एआईएडीएमके), ईसीआई-ईवीएम की प्रभावकारिता पर मुख्य निर्वाचन आयुक्त को सितंबर, 2009 में पत्र लिख चुकी हैं । सितंबर, 2009 में आयोग ने ही अधिकथित छेड़छाड़ की संभाव्यता का प्रदर्शन करने के लिए उन्हें आयोग का दौरा करने के लिए या प्रतिनिधि भेजने के लिए आमंत्रित किया था । एआईडीएमके से कोई प्रत्युत्तर प्राप्त नहीं हुआ था ।
4.  	जनता पार्टी के अध्यक्ष डा0 सुब्रह्मणयम स्वामी ने सभी ईवीएम के लिए पेपर बैकअप उपलब्ध कराने के लिए यह दावा करते हुए आयोग से भी अनुरोध किया था कि यह सुनिश्चित करें कि आयोग द्वारा संचालित निर्वाचनों के परिणाम, ईवीएम में जोड़तोड़ द्वारा हाईजैक नहीं किए जाते हैं । आयोग द्वारा उन्हें भी आमंत्रित करते हुए आयोग के संप्रेक्षण के अधीन इसके परिसरों में किसी ईसीआई-ईवीएम की कोई विनिर्दिष्ट जोड़तोड़ या छेड़छाड़ व्यवहार में प्रदर्शन करने या प्रदर्शन कराने के लिए पत्र भेजा था ; कोई उत्तर प्राप्त नहीं हुआ था और बाद में डा0 स्वामी ने पेपर बैकअप के साथ ईवीएम प्रदान करने के लिए माननीय दिल्ली उच्च न्यायालय के समक्ष एक रिट याचिका फाइल की थी जो उस न्यायालय के समक्ष लंबित है । 






